LidanRubinov/Halacha-QA huggingface dataset:
שאלה: תוקפו של "קניין דברים" כשמנהג המדינה לקנות כך: האם יועיל "קניין דברים" כאשר מנהג המדינה להסתמך על קנין כזה (למשל בחוזים הנערכים באופן כזה)? לכאורה מבואר בתשובת הרדב"ז (ח"א שפ) שיש לקנין כזה תוקף, אם כי מצד הסברא יש בדבר חידוש. ב ובהוקרה
תשובה: בעניין מנהג המדינה לקנות בקניין דברים נראה שאין כוונת הרדב"ז שמנהג מדינה יועיל בקניין דברים, וכן נראה עיקר לדינא שלא יועיל. פירוט: הרדב"ז כתב שהקניין הינו קניין דברים משום שהסחורה אינה בידו, והנה הרדב"ז עצמו בח"א תשובה רעח כתב שמנהג המדינה לא יועיל בדשלב"ל. וא"כ, ע"כ שדבריו פה הם מצומצמים למקרה שנשאל עליו, בו המתחייב כבר קנה את הסחורה, ומשום שאנו אומרים, שכיוון שהמנהג הוא להשתתף באופן זה מסתמא קנה הסחורה עבור שניהם. שכיוון שלא חזר בו בפנינו לפני הקניה, אנו נוקטים שכיוון שהסכים באופן שכולם מתייחסים להסכמה כזאת כרצינית, מסתמא נהג כפי שכולם נוהגים וקנה ע"ד שניהם (וכמו שמצינו (ב"מ טו:)במוכר שדה גזולה שאם חזר וקנאה אמרינן שקנאה עבור הלוקח כי היכי דליקו בהימנותיה, וכן הדין בכל מוכר דבר שלא בא לידו כמבואר בסימן ר"ט סעיף ה) אבל אה"נ שיכול לחזור בו לפני הקניה גם במקום שיש מנהג, וא"כ אין ראיה מדברי הרדב"ז בתשובה ש"פ ואדרבה, בתשובה רע"ח יש ראיה להיפך. ו הנה בעיקר הנידון של קניין דברים במקום שהמנהג שהוא קונה, מצינו מחלוקת הפוסקים לגבי סיטומתא בדשלב"ל, הקצות (סימן ר"א ס"ק א) הביא דברי המרדכי בשבת שלא מצינו שיועיל מנהג בדשלב"ל והביאו הנתה"מ (שם ביאורים סק"א וחידושים ס"ק ה). אולם, ברעק"א שם, לאחר שהביא דברי המרדכי הנ"ל הזכיר שמתשובת הרא"ש רואים שסבירא ליה שמנהג מועיל בכך. וכן נקט החת"ס בתשובה (חו"מ סס"ו אות ב). ובפת"ש שם (סק"ב, ע"ש) הביא את שתי הדעות. וא"כ, לכ' היה אפשר לומר שבהכי פליגי, אולם יותר נראה שלכו"ע מנהג המדינה אינו מועיל במקום שהחיסרון הוא מהותי, ונחלקו מהו החיסרון בדשלב"ל, שהאומרים שמועיל, סוברים שהחיסרון הוא מצד גמירות הדעת ולא חסרון מהותי. (וכן נראה בחת"ס גופיה שלמד משם לאסמכתא ששם החיסרון הוא מצד גמ"ד ע"ש) א"כ בקניין דברים שהחיסרון הוא מהותי לכו"ע לא יועיל מנהג. הרב יעקב גרוס.
שאלה: כיסוי ראש לגרושה שהייתה נשואה רק שבוע: מה ההלכה לגבי אישה שלאחר הוורט לא רצתה להתחתן והיא מציבור חסידי, ושם נוהגים להתחתן אבל ורק לאחר מכן להתגרש, והם התחתנו אבל לא היה מעשה ביאה, האם היא חייבת בכיסוי ראש? והאם יש היתר להוריד בשביל שידוכים?
תשובה: ראשית כל יש למחות על "מנהג" מוזר זה, להפוך בחורה רווקה לגרושה ללא סיבה (להוציא הוצאות עצומות ולהציג טקס נשואין) ולאוסרה על הכהנים. זהו בחינת שפיכת מי בור כשהעולם זקוק להם. לעניין כיסוי הראש, דינה כארוסה מהתורה.
שאלה: תפילין בצום י"ז בתמוז: מה הטעם שמניחים תפילין בצום י"ז בתמוז?
תשובה: תפילין מניחים בכל ימות השנה כולל צומות (מלבד שבתות ימים טובים וחול המועד (ובחו"ל יש נוהגים להניח גם בחול המועד) רק בתשעה באב יום חורבן מקדשנו לא מניחים תפילין בשחרית כיון שאנו מוגדרים כאבל שאינו מניח תפילין ביום הראשון לאבלותו. ואף בתשעה באב משלימים את הנחת התפילין במנחה.
שאלה: הורדת תוכנות של גויים: הרב לפי מספר שאלות שנשאלו פה האתר ראיתי שיש מספר הקלות בנוגע להורדת תוכנות מחברה שנמצאת בבעלות של א"י, אך שאלתי היא: אם ישנם מספר יהודים שעובדים בחברה זו והוא קטן מן הרוב והרוב א"י החברה עדיין נחשבת של א"י או כבר לא. וכן כיצד אוכל לדעת אם חברה מסוימת היא של א"י?, ניתן להסתפק בכך שאין לה סניפים שישראל או שאינה תומכת בשירותיה בישראל?
תשובה: זו אכן שאלה מורכבת וקשה לענות עליה, אך בכל מקרה למעשה נכון להחמיר גם בשל אינו יהודי מכמה סיבות וביניהן חשש גזל לפוסקים רבים, חילול השם, דינא דמלכותא ועוד.
שאלה: מעשרות לטיפול רפואי בנכדתי: האם הוצאות על טיפול בנכדתי החולה והמאושפזת זמן רב יכולות להחשב כ מעשרות?
תשובה: לשואלת, ורפואה שלמה! אם מדובר על הוצאה גדולה שההורים מתקשים לעמוד בה - מצווה לסייע להם גם מכספים המיועדים לצדקה. הרחבה: נאמר במשנה במסכת פאה (פ"ה מ"ד) שאדם מבוסס שנקלע למצוקה כלכלית זמנית נחשב באותה שעה כעני ומותר להשתמש בממון המיועד לצדקה: "בעל הבית שהיה עובר ממקום למקום, וצריך ליטול לקט שכחה ופאה ומעשר עני - ייטול, וכשיחזור לביתו - ישלם, דברי רבי אליעזר. וחכמים אומרים: עני היה באותה שעה", ולכן אינו צריך להחזיר, והלכה כדברי חכמים (שולחן ערוך יורה דעה סימן רנג ס"ד). וכך כתב בספר החינוך (מצווה תעט): "ואתה בני אל תחשוב שעניין מצוות הצדקה לא יהיה  אלא  רק בעני אשר אין לו לחם ושמלה, כי אף בעשירים גדולים תתקיים גם כן מצוות הצדקה לפעמים, כגון עשיר שהוא במקום שאין מכירין אותו וצריך ללוות, ואפילו בעשיר שהוא בעירו ובמקום מכיריו פעמים שיצטרך מפני חולי או מפני שום מקרה אחר לדבר אחד שהוא בידך ולא ימצא ממנו במקום אחר, גם זה בכלל מצוות הצדקה הוא בלי ספק". העובדה שמדובר בקרוב משפחה איננה גורעת. אדרבה  כולם מכירים את המשפט (בבא מציעא עא ע"א) "עניי עירך קודמים", אך פחות מכירים את המשפט הקודם בגמרא: "ענייך ועניי עירך - ענייך קודמים", ופירש רש"י: "ענייך - עניים שהם קרובין וממשפחתך". וכך פסק בשולחן ערוך (חושן משפט סימן צז ס"א): "וקרובו עני קודם לעניים אחרים".
שאלה: אמא לא מרשה ללכת לשיעורי תורה: אני בן שלוש עשרה וחצי מחולון ואני לומד בבית מדרש שהוא כל השבוע מחמש בצהריים עד שבע אמא שלי לא מרשה לי ללכת יותר מפעמיים כי היא אומרת שזה קיצוני וכל פעם שאני מנסה לשכנע אותה היא לא נותנת לי ונגיד הלכתי פעמיים אז בימים שנותרו אין לי איזה תירוץ להגיד לה כי היא כבר תפסה אותי והיא לא סומכת עליי ואני רוצה להגיד לה אמא אני רוצה ללכת אבל אני מפחד להגיד שאני רוצה ללכת כי היא תכעס עליי היא לא רוצה לדבר עם רב ואני לא יודע מה לעשות.
תשובה: ב"ה לך ידידי היקר. קראתי את מכתבך ומאוד הבנתי אותך. זה מאוד לא נעים ולא קל, שאמא מגבילה כל כך. דע לך, שאני בטוח שאמא שלך אוהבת אותך, ושהיא עושה זאת רק בגלל שהיא חושבת שזה מה שטוב לך, ואין לה כל רצון לצער אותך ולהקשות עליך את החיים. יחד עם זאת, ודאי שהוספה של לימוד תורה זה מאוד חשוב, וצריך לעשות כל מה שאפשר כדי לשנות את המצב. כמובן שצריך לעשות את הדברים מתוך ולא מתוך מלחמות ומריבות. לכן אל תריב עם אמא שלך על הדבר. מתוך נסיון, ככל שמנסים יותר, כך מגיעים למצב שההתנגדות גדולה יותר. אינני יודע מהם השיקולים של אמא שלך, אך אני מתאר לעצמי שהיא חוששת, היא רואה אותך מתקדם, והיא חוששת לאבד אותך, חוששת שתאבד את הדרך שלך ושלאחר מיכן יהיה מאוחר מידי. לכן, לדעתי כדאי שתלך בשתי דרכים, וכמובן חשוב שתתפלל לה' שיעזור לך ופתח לך פתחים נוספים וגם בדרך שבה אתה הולך שישלח לך ברכה והצלחה. הדרך האחת היא שתעבוד על הרגש של אמא שלך. תשדר לה, יום יום כמה אתה מצטער שאתה לא יכול ללכת לעוד שיעורים. אל תתבייש, תבכה, תראה ממש צער עצום, וכמובן תגיד לה שאתה מכבד את דעתה, אך שתדע כמה קשה לך, וכמה זה כואב לך. אני מאמין שאף שזה לפעמים לוקח זמן, זה יעזור וירכך את ההתנגדות של אמא שלך. הדרך השניה היא לנסות ללמוד דרך האינטרנט, בלי לצאת מהבית. יש כיום המון שיעורים שאפשר לשמוע וללמוד, וגם המון חומרים כתובים שתוכל ללמוד, ואם תרצה אשמח לכוון אותך לפי מה שתרצה, ותוכל כך להתקדם, בזמנך החופשי, בשמחה ובהנאה מירבית. כמובן שתמיד טוב יותר ללכת לשיעור, אך זהו פתרון במצב שאי אפשר. נסה ללכת בשתי הדרכים האלו, ויחד עם זאת התפלל לה' שיעזור. אשמח לעזור עוד בכל מה שאוכל, ואנא תרגיש חופשי לשאול ולבקש, שבשבילך אני כאן. רבה ובהמון הערכה הרב יצחק גרינבלט.
שאלה: שם ה  בקבצי מחשב ובהודעות SMS: אשמח לקבל תשובה על השאלה הבאה: האם מותר למחוק קבצי מחשב שמוזכר בהם שם ה (למשל תפילה מסוימת שמוקלדת במחשב) וכן לגבי קבצים והודעות SMS שמופיעות בהם מילים כמו ב"ה, בעז"ה, שאלו מילים שצריכות גניזה. ואם אסור למחוק, מה ניתן לעשות בכל זאת? תזכו למצוות!
תשובה: כתיבה על גבי מחשב אינה נחשבת כתיבה ומותר למחוק את שם ה'. עדיף למחוק את כל הקובץ כשהוא סגור.
שאלה: כשרות לחוזר בתשובה: -אני חוזר בתשובה, בעל מנהגים מעדות המזרח. רציתי לברר כמה דברים הכשורים לעניני כשרות וסביבם : 1) האם מותר להשתמש בכלי בשרי בחזקת בשרי עם כלי חלבי בחזקת חלבי בהכנת אוכל פרווה? (הכלים עברו מדיח נקי, ועברו יותר מ24 שעות מהפעם האחרונה שהשתמשו בהם? 2) אני ואשתי שומרים על בית הורי אשתי לשנה שם אנו מתגוררים. הוריה של אשתי בחו"ל לשנה והופקדנו על הבית בו אנו גרים ההורים של אשתי הם מעדות אשכנז במנהגם. האם עלי לשמור במטבח דיני אשכנז או עדות מזרח, ואם כן או לא למה? אביה של אשתי אמר לי לעשות בכשרות כטוב בעיני בהתאם להלכה 3)מה דין ההכשרה של מדיח כלים וכיצד הדבר מתבצע?
תשובה: ב"ה שלו-ם וברכה, א) אוכל פרווה שהוכן בכלים נקיים (חלביים או בשריים) שלא השתמשו בהם 24 שעות ובתנאי שהאוכל לא חריף, האוכל נשאר פרווה. אולם כדאי לא להשתמש ביחד בכלים חלביים ובשריים אף בתנאים הנ"ל כדי לא לטעות ולהתבלבל במקרים אחרים. ב) אם לא קשה, כדאי לנהוג תמיד לפי כולם גם בגלל ההורים וגם בגלל אורחים. אולם אתם יכולים לנהוג כמנהגכם, שהרי הכלים יפגמו לאחר 24 שעות עד שהם ישתמשו בהם.  ואם הם ירצו להחמיר יוכלו להכשיר אותם. ג) גם בזה רבו הדעות. ניקוי יסודי (אחר 24 שעות) לכל חלקי המדיח כולל מסננים וכו' בחומר פוגם, הפעלה בחום הכי גבוה והגעלה למגשים ששמים בהם את הכלים. לכתחילה יש לייחד מגשים נפרדים לחלבי ולבשרי. הרב חגי בר גיורא
שאלה: האם מותר לעבוד בהוצ לפ?: נכון שהגביה צודקת אבל הדרך של הגביה היא עבריינית ואין שום היתר מבחינת הדת לגבות כספים בצורה כזאת, מה גם שאנשים מסתבכים בגלל המציאות הכלכלית הקשה? אשמח לתשובה יותר מפורטת השאלה נשאלה בהמשך לשאלה "עבודה בהוצאה לפועל?"
תשובה: מדוע לדעתך הדרך עבריינית?
שאלה: חידוש נעלי ספורט בחודש אב: אני לומדת למודי ארץ ישראל וארכיאולוגיה בבר אילן. לצורך הלימודים אני השנה משתתפת בחפירה ארכיאולוגית בשבוע שחל בו תשעה באב. בשביל החפירה אני צריכה לקנות נעלי ספורט כי אין לי. שאלתי היא האם מותר לי לחדש ולקנות נעלי ספורט לאחר חודש אב אם אני לא אספיק לפני כן? השאלה נשאלה בהמשך לשאלה "לחדש בשלושת השבועות"
תשובה: אם לא תספיקי לפני ראש חודש אב מותר גם לאחר מכן. ותחזינה עינינו בשובך לציון ברחמים
שאלה: הורדת כיסוי ראש לגרושה בחופה : לכבוד הרב, האם גרושה שמתחתנת מחדש, יכולה להוריד בחתונה את הכיסוי ראש? השאלה נשאלה בהמשך לשאלה "כיסוי ראש לגרושה שהייתה נשואה רק שבוע"
תשובה: אם לפני חתונתה השניה היא כיסתה את ראשה מדוע שתגלה אותו דווקא בחתונה?
שאלה: מה לעשות עם הביצים לאחר שילוח הקן: מה לעשות עם הביצים, לאחר שעשיתי את המצווה? אני יודע שכעיקרון אני יכול לקחת אותם, אבל אני לא מעוניין בכך. אז מה לעשות?
תשובה: לשם מה גירשת את האם?
שאלה: גילוח במכונה לא כשרה: 1. יש לי מכונת גילוח שחשבתי שהיא ר. לא ידעתי שגם במכונות גילוח יש איסור תער, ועכשיו גיליתי שהדגם שלי לא כשר ע"פ מכון צומת. השאלה שלי היא באיזה מקומות מותר לי לגלח עם מכונה לא כשרה? 2. אבא שלי לא נראה לי יסכים לקנות לי מכונה אחרת, אז אסור לי להתגלח? מה לעשות? ושבת
תשובה: מי אמר לך? מה הדגם?
שאלה: לאכול עם תפילין: לרב. האם מותר לאכול אם תפילין?
תשובה: אכילת עראי מותר (שו"ע מ,ח), דהיינו לשתות קפה ולטעום עד כביצה מותר. ויש מתירים זאת רק אם רוצה ללמוד עם התפילין (וכך מובא במנהגי חת"ס ומעשה רב לגר"א), שעדיף שילמד ויטעם מאשר יסירם וילמד ללא תפילין, בגדר של חומרה שבאה לידי קולא.
שאלה: בדיקת כרוב מנגיעות או מתולעים: הרב, האם ניתן לבדוק כרוב (לבן) מתולעים בדרך הבאה: א. הסרת העלים החיצוניים ב. חיתוך הכרוב באופן דק ג. שטיפת החתיכות הנ"ל תחת זרם מים ד. השריה בחומר ניקוי כלים ה. הדחה ושטיפה היטב במסננת
תשובה: וברכת ד' א. הסרת העלים החיצוניים. ב פרוק הכרוב לעלים. ג. השריה ושטיפה של כל עלה. ד. בדיקה מול האור שלא נשאר כלום על העלה, כולל בכפלים. (בירק מוחזק אי אפשר להוציא מחזקה אלא על ידי בדיקת עין או מכונות טובות במיוחד שנבדקו היטב). ההצעה שהועלתה, לדעתי, איננה מכסה את כל האפשרויות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: פסוק בחדר שינה: האם מותר שתהיה בחדר שינה תמונה שמופיע עליה פסוק או חצי פסוק? למשל "זכרתי לך חסד נעורייך" או "אשת חייל מי ימצא." האם יש הבדל בין פסוק מהתורה? לנ"ך? לפיסקה של הרב?
תשובה: לשואלים, תליית חלק מפסוק בחדר שינה מותרת, בתנאי שאין בו שם ה' וגם ההקשר שלו בהיותו כתמונה הוא כביטוי בלבד. פיסקה מדברי הראי"ה - אם היא כוללת פסוק אסורה בוודאי, ואם לא - נראה שלכתחילה עדיף להימנע. הרחבה: בפסוק הכולל את שם ה' הדבר ברור שאסור לתלותו בחדר שינה זוגי (עיינו שבת קכ ע"ב). לגבי פסוקים ללא שם ה', כתב בכף החיים (סי' מ סקי"ח) שגם אותם אין לתלות (הוא מציין למנהג לתלות פסוקים ליד מיטת יולדת, ומעיר שלפעמים צריך לכסותם). דין זה תלוי בשאלה האם הפסוקים הללו טעונים גניזה (ספר 'גנזי הקודש' פ"ד סי"ג והערה כג). לגבי גניזה קיימת הבחנה בין חלקי פסוקים שנועדו לציטוט לבין חלקי פסוקים שנועדו רק כביטוי: מה שנועד רק לביטוי - אין בו קדושה, ואינו צריך גניזה (גנזי הקודש פ"ט סעיפים א, ד, על פי השולחן ערוך יו"ד סי' רפד ס"ב שפסוק הנכתב באיגרת שלומים לשם "צחות הלשון" אינו צריך שרטוט). למשל, פרסומת עם המילים "ונשמרתם מאד לנפשותיכם", מודעת אבל ועליה הכיתוב: "נפלה עטרת ראשנו" (חלק מפסוק באיכה). לכן, אם המילים "זכרתי לך חסד נעורייך" מופיעות ללא הפניה למקור בתנ"ך, אלא כביטוי חיבה לרעייתך (וזהו שינוי ממשמעותו המקורית של הפסוק, העוסק בעם ישראל), הרי זה ביטוי חיבה גרידא שאין בו קדושה. כמו כן "אשת חיל מי ימצא" המצורף לתמונת אשתך וכדומה. באשר לפיסקה מדברי הרב קוק זצ"ל, אם היא כוללת שם ה' או פסוק כלשהו בוודאי שיש בה קדושה והיא טעונה גניזה וממילא אין לתלותה בחדר השינה. אם היא לא כוללת שם ה' או פסוק, אלא מביעה רעיון של קודש במנותק מפסוק (כגון הפיסקה הראשונה ב'אורות'), לעניות דעתי יש מקום לומר שמבחינה הלכתית צרופה אין בה קדושה, ובכל זאת לכתחילה נראה שעדיף להמנע מכך. כך כתב בשו"ת חוות יאיר (סימן קט), על קדושת דברי דפוס: "חלילה לנו לנהוג בהם שום בזיון, כי קודש הם מצד הענין הנאמר בהם ומצד התכלית, שהם ללמוד וללמד דברי תורה או מוסר. ואפשר דלא חמירא כולי האי לענין איסור תשמיש בחדר בשעת הדחק, ומכל מקום אין לסמוך גם בזה הלכה למעשה אם אפשר". בכל אופן, אם מוסיפים לתמונה כיסוי כלשהו בנוסף על כיסוי הזכוכית הקבוע שלה - ברור שמותר לנהוג בחדר באופן חופשי, וחשוב לדעת זאת כשמתארחים בחדר עם תמונות כאלו.
שאלה: עיתון דתי בבית הכסא: לרב. האם מותר לקרוא בשרותים עיתון דתי (בשבע וכו) שיש בו תמונות של רבנים ויש בו דברי תורה שאותם וודאי לא יקרא?
תשובה: מותר לקרוא עיתון ללא הדפים של דברי התורה.
שאלה: פגישה לראיון עבודה בתשעת הימים: אני ללא עבודה. האם מותר לכתחילה בתשעת הימים להיפגש כדי להתקבל לעבודה חדשה ללא חתימה סופית, והחתימה רק בי א אב? ומה לגבי סימן טוב לתחילת עבודה בחודש אב? השאלה נשאלה בהמשך לשאלה "לרכוש דירה שלושת השבועות"
תשובה: הצורך בפרנסה מתיר להיפגש ולחתום על חוזה גם בתשעת הימים.
שאלה: דגם מכונת הגילוח: הדגם של המכונה הוא HQ136 ויש באתר צומת את הדגמים שהם הביאו להם הכשר ובדקו ולא ראיתי את הדגם הזה מופיע שם. ושבת השאלה נשאלה בהמשך לשאלה "גילוח במכונה לא כשרה"
תשובה: הדרך הזו של לקנות ואחר כך לשאול דורשת תיקון. לפי שיחה עם ראש מכון 'צומת', וכך הם גם כותבים באתר, הם נתנו הכשרים למכונות גילוח שהראו להם אבל לדעתם המכונות שיש בהם פעולה של סכין ורשת כשר, לפי הנאמר בשו"ע, חיתוך במספרים מעין תער. לכן המכונה המדוברת גם כשירה. ה' יצליח דרכך.
שאלה: עדשים מאכל רע? (הרמב"ם ספר המדע): למה הרמב"ם קורא לעדשים מאכל רע?
תשובה: וברכת ד' עיין במאמרו של ד"ר שמש באסיא (עה-עו, כרך יט ג-ד, שבט תשס"ה, עמ' 92-93), שם הוא מתמודד עם השאלה הזאת. לי נראה להסביר שהמינים הנדונים שם הם צריכים בישול מרובה, ועל כן הרמב"ם מונה אותם רעים, אבל אם יש אפשרות לעשות להם בישול טוב כפי הנהוג בימינו אין לחוש להגדרתם כרעים. חודש טוב ומבורך בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מנהגים לפי בית אבא : לרב רציתי לדעת מהי הסיבה שנוהגים ללכת במנהגים לפי בית אבא ולא לפי האמא?
תשובה: כיון שאדם שהולך למקום להתיישב שם באופן קבוע עליו ללכת לפי מנהג המקום החדש. וכיון שהאישה הנשואה באה לבית בעלה עליה לנהוג כמנהג בעלה. וממילא הבנים צריכים ללכת אחרי מנהג האב שהבית נקרא על שמו.
שאלה: צום תשעה באב לנשים בהריון וכמה שאלות לרב: 1. הפרשת חלה נעשית לפי הספרדים מ-1.66קג. האם זה חייב להיות הכמות של הקמח או הבצק כולו כולל המים ושאר הדברים שהמכלול הסופי יהיה 1.66? 2. 40 יום קודם יצירת הולד קובעים בשמים בת.פלוני לפלוני וכו ולד ניקרא ולד רק ביום ה 40 (גימטריה ולד 40) האם זה 40 יום קודם התרחשות ההפריה בבטן האם או מיום ההפריה ועד יום ה40 ברחם? 3. מאיזה שבוע להריון (חישוב השבועות לפי הרפואה שזה שבועיים יותר ממה שזה באמת.בפועל בד"כ) אישה יכולה לא לצום ב ט באב? ושבת
תשובה: 1. הפרשת חלה מודדים בקמח (ללא מים). 2. 40 יום לפני ההפריה (כ40 יום לפני המקווה). 3. מעיקר הדין מעוברת צריכה לצום בכל חודשי ההיריון. אך אישה בהריון שהיא חלשה שהצום עלול להביאה לחולי, מותר לה לאכול אף בלא סכנה (בשונה מיום הכיפורים). לכן אישה מעוברת, ובפרט החודשים הראשונים (וכ"ש אם היו לה מקרים קודמים של הפלות), שחשה שסובלת מסחרחורות, חוסר דם (10 ג' מוגלובין ולמטה מכך), דפיקות לב, לחץ דם לא תקין (גבוה או נמוך), דלקת שצריכה אנטיביוטיקה, חום עקב הצום ועוד, בכל המצבים האלה אין לה לצום. (פסק"ת תקנד, ה)
שאלה: הנאה מחילול שבת וסיוע ידי עוברי עבירה : באינטרנט יש דברים שמועלים בשבת, האם מותר לי להנות מהם? יש לציין אני לא אחראי על מי שמעלה או על מה שמעלים, סתם אני נכנס לאתר שפועל גם בשבת, האם מותר לי להנות ממה שהעלו בו בשבת? אני לא משלם על זה כסף או משהו כזה. יש לי שאלה בנושא אחר, לפעמים אחותי רוצה להעלות איזה תמונה לפייסבוק לא צנועה או מתלבשת לא צנוע לצאת לפעמים למועדון ושואלת אם התמונה או בגדים שלא צנועים יפים, מה לענות לה? אם אני אגיד לה שהתמונה יפה היא תעלה לפייסבוק והיא תכשיל את הרבים וכנ"ל לגבי לבישת בגדים לא צנועים. ושבוע טוב תבורכו
תשובה: 1. צריך להמתין במוצ"ש זמן שהיו יכולים להעלות את הדבר - בכדי שיעשו. 2. לומר 'צנוע זה יותר יפה'.
שאלה: לקבל רהיט חדש בר"ח אב: הם אפשר לeבל רהיט חדש בר ח אב? השאלה נשאלה בהמשך לשאלה "מעבר דירה בשלושת השבועות "
תשובה: ראש חודש אב הוא חלק מתשעת הימים ולכן עדיף שלא. אם זה לא מעשי, תקבל אבל אל תחדש אותו עד לאחר תשעה באב.
שאלה: תפילין בימי צום ואבל: על התשובה. שאלה נוספת: אם תפילין נקראים תפארת, אז למה בכלל מניחים תפילין בימים של צום, ועוד בתשעה באב שגם הוא כמו יום אבל? השאלה נשאלה בהמשך לשאלה "תפילין בצום י"ז בתמוז"
תשובה: מצוות עשה להניח תפילין בכל יום. רק אבל אינו מניח ביום הראשון לאבלותו. זו תקנת ח המבוססת על פסוקים. תשעה באב אינו מוגדר כאבילות רגילה.
שאלה: איך מודדים את המשקל להפרשת חלה: האם צריך לשקול את הקמח ללא הביצים ושאר החומרים ורק אם הוא מעל 1.666 ק"ג להפריש חלה או 1.2 ק"ג ללא ברכה או שהדבר נקבע לפי משקל העיסה? אודה לתשובתכם
תשובה: ב"ה שלו-ם וברכה המשקל הוא של הקמח ולא של התוספות. (יש המחמירים להפריש בלי ברכה מקילו ועם ברכה רק מ2.5 קילו.) הרב חגי בר גיורא
שאלה: נסיעה לצימר בתשעת הימים: אני בעלת עסק ויכולה לנסוע לחופש רק בתשעת הימים, כי אז העסק סגור, האם מותר? וכן האם מותר לבצע פעילות כגון טיול? השאלה נשאלה בהמשך לשאלה "שלושת השבועות - נסיעה למלון או לים"
תשובה: לשואלת, כפי שכתבתי בתשובה הקודמת, מעיקר הדין מותר לטייל ומה שנאסר הוא שמחה יתירה, אלא שראוי לא לקבוע טיולים דווקא לתקופה זו. חופשה וטיול פעם בשנה במסגרת משפחתית יכולים להיחשב כצורך נפשי ובריאותי ולא כעניין של שמחה, ומאחר שאין לך אפשרות לעשות זאת בזמן אחר - הדבר מותר. יש לבחור אתרים בטבע או מקומות שקטים, ולא פארק מים וכיוצא בזה.
שאלה: רוצח בשגגה באונס גמור: אם באמת הרצח בשגגה הוא אונס גמור הבנתי שאינו נענש. אבל באמת אין עונש כלל? אין פיצויים? פשוט בהלכות הרמב"ם לא מצאתי תשובה. מראש:)
תשובה: : במקרה שארע הריגה באונס כשלא היה שום פשיעה מצד ההורג התורה פוטרת גם מפיצויים משום שאונס רחמנא פטרי. למרות שיש מושג ת דמים על הריגה אי אפשר לחייב את ההורג משום שיש דין קים ליה בדרבה מיניה. זאת אומרת שאנו מתייחסים למעשה רק בצד החמור שבו ולא מתייחסים לחיוב הכספי שיכול להוולד ממעשה ההריגה.
שאלה: קניית נעלי עבודה בתשעת הימים: יש לי הזדמנות לנסוע יומיים לפני תשעה באב לקנות נעליים שנצרכות לעבודה שלי. אם אסע יותר מאוחר אפסיד יום עבודה שלם, דבר שמשמעותי לי מבחינה כלכלית. האם מותר לי ללכת לקנות את הנעליים? האם יש סייגים? השאלה נשאלה בהמשך לשאלה "קניה מתשעת הימים"
תשובה: כן. אמנם יש למעט בקניה בתשעת הימים אולם אם זה דבר שבגללו אתה עלול להפסיד אתה יכול לקנות. עדיף שתחדש אותם לאחר תשעה באב.
שאלה: לימוד תורה כל היום?: במסכת ברכות כתוב, כל שאפשר לו לעסוק בתורה ואינו עסק הקדוש ברוך הוא מביא עליו יסורין מכוערין ועוכרין אותו. האם אדם בדור שלנו צריך לקחת את זה בחשבון כל יום ויום מחייו ולחשוב על זה? כי הרי אדם לא יכול ללמוד כל היום, יש עבודה וכו. האם אדם צריך להיעצב מכך שהיסורין שמגיעים עליו זה בגלל זה? זה ממש מדכא ומייאש.
תשובה: יש גם חובה לעבוד. והחיוב בלימוד תורה הוא, בשעות לאחר העבודה ובסופי שבוע. החשיבות הגדולה היא לקבוע עיתים לתורה!! זמנים קבועים ללימוד, מראה על יחס רציני ללימוד התורה.
שאלה: למכור רכב בתשעת הימים: האם ישנה בעיה להעמיד את רכבי למכירה בתשעת הימים? (הכוונה לשים שלטים ולפרסם באינטרנט) יצויין שאני צריך את הכסף די בדחיפות.
תשובה: לשואל, מותר בהחלט למכור רכב בתשעת הימים. מה שנאסר הוא "משא ומתן של שמחה", ומסחר לצורכי פרנסה מותר (סי' תקנא ס"ב ומשנה ברורה ס"ק יא).
שאלה: קבלת תפילין בתשעת הימים: בני יהיה בר מצווה לאחר החגים הבעל"ט. התפילין שהוזמנו עבורו מוכנות. האם ניתן לקחת אותן מסופר הסת"ם בתשעת הימים כולל סיור והדרכה בנושא הכנת תפילין והכנסת הפרשיות בבית המלאכה של סופר הסת"ם? הנחת התפילין הראשונה תהייה לאחר תשעת הימים. ב
תשובה: מותר.  אגרות משה אורח חיים חלק ג סימן פ  מזל טוב
שאלה: ראב"ד רמב"ם: אם אני לובש בציצית תכלת כשיטת הראב"ד האם אני יוצא יד"ח הרמב"ם? האם מותר לי ללבוש גם רמב"ם או שזה תרתי דסתרי?
תשובה: עדיף ללבוש לפי פוסק אחד. ועדיף שיהיה הזול ביותר. ולכן תנהג בכול ציצית שתעשה כעת לפי הרמב"ם,ובנוסף פסיקתו ההלכתית היא עמוד ההלכה בכול התחומים. כך שמעתי הדרכה משני גדולי ישראל. ואחד מהם רואה חובה בתכלת וכך הוא נוהג. ה' יצליח דרכך
שאלה: לאכול עם תפילין: לרב. בהמשך לתשובה וגם לחם עד כביצה מותר? השאלה נשאלה בהמשך לשאלה "לאכול עם תפילין"
תשובה: כן, אין חילוק.
שאלה: עבודה בבית מחסה בשבת: כבוד הרב, אנחנו,המדריכים,משמשים בבית המחסה אב ואם לילדים אלו וההתנהלות היא כשל יום חול (לחמם לילדים את האוכל,לכבות טלוויזיה.) מיטל. השאלה נשאלה בהמשך לשאלה "עבודה בבית מחסה בשבת"
תשובה: יש צורך שהרב המקומי ישב עם הנהלת המוסד ויקבע אתם את סדרי השבת, שלא תיעשה שום מלאכה אסורה.
שאלה: לא הזמנתי חבר לחתונה: אני מרגיש שחטאתי בחטא שאיני יודע מהי התשובה עליו- הייתי רווק במשך שנים רבות, במהלך תקופת הרוקות שלי ביקשתי מאחד מחברי שיציע לי שידוך והוא כמעט שלא הציע לי, כאשר סוף סוף התחתנתי, החלטתי שלא להזמין אותו לחתונה, בגלל התיסכול שהיה לי עליו על שלא הציע לי שידוך. אולם כעת, למרות שכבר עברו כמה שנים מיום חתונתי, אני חש תחושת צער עמוקה על שלא הזמנתי אותו, וחושב שזה מעשה מאוד מאוד לא יפה לא להזמין חבר לחתונתי, ואינני יודע כיצד אוכל לכפר על חטא זה, שהרי חתונה זה ערב חד פעמי, וממילא לעולם לא אוכל להזמינו לחתונה אחרת שלי, מה עלי לעשות?
תשובה: : למרות מה שח אמרו שתשובה שלמה היא כאשר אדם חוזר לאותו מצב ולאותו מקום שהיה בזמן החטא הרי לא תמיד הדבר אפשרי. ח מתכוונים שעיקרה של תשובה היא להיות במצב נפשי שאם עתה היה קורה אותו ארוע של חטא היתי לפי המצב הנפשי החדש נוהג אחרת. ודאי שמתוך דבריך ניכר שאתה מתחרט ובודאי הית היום נוהג אחרת. לכן במקרה המדובר אין חיוב מעשי מוגדר לעשיית תשובה. בכל אופן אם זה מתאים לחדש עם החבר את הקשר ולהזמין אותו לשבת או למפגש חר יש בכך מהלך של פיוס והחזרת החברות לתקנה. בהצלחה
שאלה: שינוי מקום סעודה: 1)מה לברך (ברכה ראשונה ואחרונה) אם באמצע סעודה של לחם ומעין שלוש והלכתי לחדר אחר בבית, או יצאתי מחוץ לבית וחזרתי לאותו מקום? 2)מה הדין במקרה של בורא נפשות? 3)האם מברכים ברכה אחרונה אם אתה אוכל וגם הולך? לפי מנהג הספרדים
תשובה: 1. ככלל, ראוי להקפיד לא לצאת באמצע סעודה. אך אם יצאת וחזרת לחדר אחר או מחוץ לבית וחזרת לביתך להמשיך לאכול, אתה חוזר לסעוד כרגיל ואין צריך לברך המוציא בשנית. וכן הדין במזונות. כך הדין למעשה לכל העדות. 2. אם יצאת מחוץ לבית וחזרת, תברך בשנית "שהכול" ובסוף ברכת "בורא נפשות", שעולה לשתי האכילות. 3. מברך במקום שסיים לאכול. שו"ע קעח א,ב,ו. ואחרונים.
שאלה: מזוזות שנכתבו על ידי סופרים של העסק: וצהרים טובים, רציתי לשאול את הרב על דבר הידוע היום בבתי עסק להכנת מזוזות שבהם בעל העסק, שהוא סופר סת"ם בעצמו מעסיק סופרים נוספים אצלו כך שלמעשה הם המכינים את המזוזות. בדרך כלל בודקים את מומחיותו ונסיונו של סופר הסת"ם הראשי שהוא גם בעל העסק במקרה זה, אבל כאשר המזוזות באות מסופרים רבים שהם מועסקיו האם צריך לבקש לדבר ולבדוק כל אחד מהם? כידוע יש הלכות מזוזה שלא ניתן לבדוק הקפדתן בדיעבד כמו כתיבת האותיות בכוונה וכדומה. כיצד יש לנהוג במקרים כאלה? אשמח לתשובת הרב. גם לי יש מזוזות כאלה.
תשובה: אם אתה סומך על בעל העסק, אתה יכול לסמוך שהביא סופרים ראויים הרוצים לכתוב מזוזות ללא עיסוק בשיווק שלהם.
שאלה: איך מניחים תפילין בצהריים?: אני מחפש תשובה אחת וברורה! איך מניחים תפילין בצהריים? מה לקרוא? האם להתפלל שחרית? איזה פרשיות לקרוא? בבקשה פעם אחת תשובה ברורה ומפורטת ב מראש.
תשובה: המניח תפילין בצהרים יאמר פרשיות קדש והיה כי יביאך, וקריאת שמע עד ה' אלוקיכם אמת.
שאלה: שבת מנוחה לקב"ה: מדוע הקב"ה היה צריך מנוחה בשבת? האם הקב"ה זקוק למנוחה?
תשובה: ב"ה לך. שמחתי על שאלתך היפה, שהיא מראה על הרצון להבין ועל חשיבה יפה. ודאי שה' יתברך איננו עייף ואין שייך בו צורך למנוחה. המנוחה והעייפות היא צרכים של הגוף, וה' יתברך אין לו גוף, ולכן לא שייך בו מנוחה כלל וכלל. אם כן, מדוע כתוב בתורה שה' נח ביום השביעי? התשובה הפשוטה היא (למרות שיש עוד תשובות ואם תרצה תוכל להרחיב בכך בעיון בספרים שונים המפרשים את התורה ובעוד מקורות, שאם תרצה אכוון אותך אליהם) שכדי לקרב את הדברים אל השכל שלנו, ושאנו נהיה מסוגלים לקבל אותם, ה' השתמש בתורה בביטויים מושאלים, שהם מתאימים לנו, וכך אנו מסוגלים להבין, אף שאצלו יתברך הדברים לא שייכים. כך גם ביחס לכל מיני איברים המוזכרים ביחס לה', כמו יד ה' ועוד, שודאי שאין לה' יתברך יד, אלא זהו ביטוי מושאל שבא ללמד אותנו. יום השבת הוא יום מנוחה בשבילנו, יום שבו אנו זוכים להפסיק מחיי היום יום, השוחקים והדורשים, וזוכים להתייחד עם עצמנו, להתייחד עם עם ישראל, ולזכור מי אנחנו ומה התפקיד שלנו. השבת היא מתנה נפלאה בשבילנו, ועל ידי המנוחה אנו זוכים להמון אוצרות נפלאים. ראיתי באחד הספרים שכתב שאצל הקדוש ברוך אחר שהוא יתברך ברא את העולם הוא שבת, הכוונה שהוא הפסיק את המלאכה ונתן לנו לפעול, שכן כל זמן שהוא יתברך פועל בעולם, אין לנו מה לעשות, שהוא יתברך עושה את הדברים בשלמות, ולכן הוא עצר כדי שאנו נמשיך. יש לנו משימה גדולה בעולם, ולכל אחד מאיתנו משימה מיוחדת בשבילו. שתהיה לך המון המון הצלחה הרב יצחק גרינבלט.
שאלה: הודעה מאוחרת על פטירת אחות: התקבלה ידיעה על מות האחות באיחור של כמה חודשים משום שבנותיה בודדו אותה מהעולם החיצון. האם מתאבלים ואיך?
תשובה: לשואלת, תנוחמי מן השמיים. מצב זה נקרא בהלכה "שמועה רחוקה", כלומר, שמועה על פטירה במרחק זמן רב, אחרי שלושים יום מהפטירה. במצב זה צריך לנהוג אבלות זמן קצר, כגון לחלוץ נעליים ולשבת על הארץ (או כסא נמוך) למשך כשעה. בכך מסתיימת האבלות (כשמדובר על אחות. בפטירת הורים נוהגים דיני שנת האבל עד תום השנה מאז הפטירה, לא מאז יום הגעת הידיעה). אין צורך בקריעת הבגד וגם לא ב"סעודת הבראה". מקורות: שו"ע יו"ד סי' תב סעיפים ב-ג וסי' שמ סי"ח. לפעמים נכון לעשות כך, לעכב את הידיעה על פטירה, כשיש חשש לבריאותו של האבל.